CELEX: 32014R0543
Language: lt
Date: 2014-05-15 00:00:00
Title: 2014 m. gegužės 15 d. Europos Parlamento ir Tarybos reglamentas (ES) Nr. 543/2014, kuriuo iš dalies keičiamas Tarybos sprendimas 2005/681/TVR, įsteigiantis Europos policijos koledžą (CEPOL)

29.5.2014   
            
            
               LT
            
            
               Europos Sąjungos oficialusis leidinys
            
            
               L 163/5
            
         EUROPOS PARLAMENTO IR TARYBOS REGLAMENTAS (ES) Nr. 543/2014
   2014 m. gegužės 15 d.
   kuriuo iš dalies keičiamas Tarybos sprendimas 2005/681/TVR, įsteigiantis Europos policijos koledžą (CEPOL)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 87 straipsnio 2 dalies b punktą,
   atsižvelgdami į Belgijos, Bulgarijos, Čekijos, Vokietijos, Estijos, Graikijos, Ispanijos, Prancūzijos, Kroatijos, Italijos, Kipro, Latvijos, Lietuvos, Liuksemburgo, Vengrijos, Maltos, Nyderlandų, Austrijos, Lenkijos, Portugalijos, Rumunijos, Slovėnijos, Slovakijos, Suomijos ir Švedijos iniciatyvą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               pagal Tarybos sprendimo 2005/681/TVR (2) 4 straipsnį CEPOL būstinė yra Bramshilas (Jungtinė Karalystė);
            
         
               (2)
            
            
               nepaisant Sprendimo 2005/681/TVR 4 straipsnio, 2012 m. gruodžio 12 d. ir 2013 m. vasario 8 d. laiškais Jungtinė Karalystė informavo CEPOL, kad ji vienašališkai nusprendė, kad nebenori, kad CEPOL būstinė būtų Jungtinės Karalystės teritorijoje. Be CEPOL būstinės, Bramshile taip pat yra įsikūręs Nacionalinės policijos veiklos gerinimo agentūros, kurią Jungtinė Karalystė nusprendė pakeisti nauju kitoje vietoje įkuriamu policijos koledžu, nacionalinis policijos mokymo centras. Todėl Jungtinė Karalystė nusprendė uždaryti nacionalinį policijos mokymo centrą Bramshile ir jį parduoti, nurodydama, kad susijusios išlaidos buvo didelės ir neatsirado jokių alternatyvių verslo modelių, kurie galėtų būti vykdomi šiame centre. Atsižvelgiant į Europos Sąjungos sutartyje (toliau – ES sutartis) nustatytą įsipareigojimą lojaliai bendradarbiauti ir ypač įsipareigojimus pagal ES sutarties 4 straipsnį, Sąjunga bei jos valstybės narės turėtų padėti viena kitai palaikyti CEPOL veiklą. Tuo tikslu visų pirma Jungtinė Karalystė privalo užtikrinti sklandų CEPOL perkėlimą į jo naują būstinę, nedarant neigiamo poveikio įprastam CEPOL biudžetui;
            
         
               (3)
            
            
               atsižvelgiant į 2013 m. spalio 8 d. valstybių narių vyriausybių atstovų pasiektą bendrą sutarimą ir į poreikį išlaikyti CEPOL kaip atskiros Sąjungos agentūros statusą, reikėtų numatyti priemones, pagal kurias CEPOL būstinė, kai tik bus iškelta iš Bramshilo, būtų įkurta Budapešte. Tos priemonės turėtų būti įtrauktos į Sprendimą 2005/681/TVR;
            
         
               (4)
            
            
               atsižvelgiant į teisinę sistemą, kuri įtvirtinta įsigaliojus Lisabonos sutarčiai, reikia atlikti Sprendimo 2005/681/TVR peržiūrą ir tuo pačiu užtikrinti CEPOL, kaip atskiros Sąjungos agentūros, statusą;
            
         
               (5)
            
            
               todėl Sprendimas 2005/681/TVR turėtų būti atitinkamai iš dalies pakeistas;
            
         
               (6)
            
            
               prieš CEPOL pradedant veiklą etapą naujoje vietoje, pagal nustatytą tvarką turėtų būti sudarytas susitarimas dėl būstinės;
            
         
               (7)
            
            
               pagal prie ES sutarties ir Sutarties dėl Europos Sąjungos veikimo (toliau – SESV) pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį ir 4a straipsnio 1 dalį tos valstybės narės pranešė apie savo pageidavimą dalyvauti priimant ir taikant šį reglamentą;
            
         
               (8)
            
            
               pagal prie ES sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį reglamentą, ir jis nėra jai privalomas ar taikomas;
            
         
               (9)
            
            
               atsižvelgiant į būtinybę skubiai nustatyti naują CEPOL būstinę, šis reglamentas turėtų įsigalioti jo paskelbimo dieną,
            
         PRIĖMĖ ŠĮ REGLAMENTĄ:
   1 straipsnis
   Sprendimas 2005/681/TVR iš dalies keičiamas taip:
   
               1)
            
            
               4 straipsnis pakeičiamas taip:
               „4 straipsnis
               Būstinė
               CEPOL būstinė yra Budapešte, Vengrijoje.“;
            
         
               2)
            
            
               įterpiamas šis straipsnis:
               „21a straipsnis
               Peržiūra
               Ne vėliau kaip 2015 m. lapkričio 30 d. Komisija pateikia ataskaitą apie šio sprendimo veiksmingumą, atsižvelgdama į poreikį užtikrinti CEPOL, kaip atskiros Sąjungos agentūros, statusą. Prireikus ir atlikus išsamią sąnaudų ir naudos analizę ir poveikio vertinimą, prie tos ataskaitos pridedamas pasiūlymas dėl teisėkūros procedūra priimamo akto, kuriuo iš dalies keičiamas šis sprendimas.“.
            
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2014 m. rugsėjo 1 d.
   
      Šis reglamentas pagal Sutartis privalomas visas ir tiesiogiai taikomas visose valstybėse narėse.
      Priimta Briuselyje 2014 m. gegužės 15 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         D. KOURKOULAS
      
   
   
      (1)  2014 m. balandžio 16 d. Europos Parlamento pozicija (dar nepaskelbta Oficialiajame leidinyje) ir 2014 m. gegužės 6 d. Tarybos sprendimas.
   
      (2)  2005 m. rugsėjo 20 d. Tarybos sprendimas 2005/681/TVR, įsteigiantis Europos policijos koledžą (CEPOL) ir panaikinantis Sprendimą 2000/820/TVR (OL L 256, 2005 10 1, p. 63).